b'\n_START_ARTICLE_\nJens Juel (maler)\n_START_SECTION_\nBakgrunn\n_START_PARAGRAPH_\nJens J\xc3\xb8rgensen Juel studerte f\xc3\xb8rst i fem \xc3\xa5r hos maleren Johann Michael Gehrmann i Hamburg f\xc3\xb8r han knapt 20 \xc3\xa5r gammel kom til K\xc3\xb8benhavn for \xc3\xa5 fullf\xc3\xb8re utdannelsen ved Det Kongelige Danske Kunstakademi. Helt fra begynnelsen av malte han portretter, f\xc3\xb8rst av familie og venner av husverten, senere av borgerskapet og fra 1770-tallet av adelige og kongelige.\n_START_SECTION_\nMaler\n_START_PARAGRAPH_\nVed Kunstakademiet konkurrerte han om og vant den lille gullmedaljen i  1767 og den store i 1771. Han fikk ikke det medf\xc3\xb8lgende reisestipendiet, men mottok i stedet en gave p\xc3\xa5 400 riksdaler \xc3\xa5rlig i fire \xc3\xa5r fra en krets av anonyme givere._NEWLINE_Fra 1772 befant han seg i \xc3\xa5tte \xc3\xa5r p\xc3\xa5 studiereise utenlands, blant annet i Roma og Paris. St\xc3\xb8rst betydning fikk oppholdet i Sveits hvor han tilbrakte tre \xc3\xa5r; fra 1777 til 1779. Her kom Juel i kontakt med den nye dyrkingen av naturen som sprang ut fra id\xc3\xa9ene til den sveitsiskf\xc3\xb8dte franske filosofen Jean-Jacques Rousseau. _NEWLINE_Fra 1780 etablerte han seg igjen i K\xc3\xb8benhavn som portrettmaler med kongehuset, adelen og det h\xc3\xb8yere borgerskapet som kunder._NEWLINE_Juel malte ogs\xc3\xa5 flere nordmenn, som Bernt Anker og Peder Anker. Familieportrettet av sistnevnte som Juel malte i 1792, henger fortsatt p\xc3\xa5 Bogstad g\xc3\xa5rd._NEWLINE_Han ble medlem av Kunstakademiet i 1782, professor samme sted i 1786 og var dets direkt\xc3\xb8r 1795\xe2\x80\x931797 og 1799\xe2\x80\x931801._NEWLINE__NEWLINE_Juel var gift med Rosine D\xc3\xb8rschel. To av deres d\xc3\xb8tre giftet seg etter tur med maleren Christoffer Wilhelm Eckersberg.'